Улетку 2014-га Васіль Н. судом нашага раёна быў пазбаўлены волі на тры гады. Аднак патрапіў пад дзеянне закона “Аб амністыі…” і восенню 2015-га тэрмін пакарання быў скарочаны яму на два гады. Летась, 23 лютага, у адносінах да Васіля судом усталяваны прэвентыўны нагляд. Ад яго патрабавалася ў абавязковым парадку паведамляць у органы ўнутраных спраў аб перамене месца працы, жыхарства. Калі даводзіцца выязджаць за межы раёна па службовых або асабістых справах – дык толькі са згоды праваахоўнікаў. Не менш важна было штотыднёва прыходзіць у РАУС для рэгістрацыі і ні ў якім разе не наведваць месцы, дзе дазволена ўжываць алкагольныя напоі (такія, як бары, кафэ, рэстараны), з мэтай іх ужывання. Нарэшце Васілю прадпісвалася не пакідаць месца свайго жыхарства з 22 гадзін вечара да 6 гадзін раніцы наступнага дня. Аднак гэтыя ўмовы Н. пачаў парушаць ужо з лета 2016 года. Вынік, на жаль, прадказальны. Супраць яго ўзбуджана крымінальная справа па прыкметах злачынства, прадугледжанага артыкулам 421 Крымінальнага кодэкса Рэспублікі Беларусь.